b"\n_START_ARTICLE_\nAglutinaci\xc3\xb3 en porta\n_START_SECTION_\nHist\xc3\xb2ria\n_START_PARAGRAPH_\nL'aglutinaci\xc3\xb3 en porta va ser descoberta per Max von Gr\xc3\xbcber amb l'ajuda de Herbert Edward Durham l'any 1896. Gr\xc3\xbcber i Durhman van repetir els experiments de Richard Pfeiffer, un bacteri\xc3\xb2leg alemany que l'any 1894 va descriure els agents que provoquen bacteriolosis (o fen\xc3\xb2mens de Pfeiffer) i va dur a terme estudis sobre la seva acci\xc3\xb3 contra el vibri\xc3\xb3 del c\xc3\xb2lera._NEWLINE_Els experiments que van realitzar Gr\xc3\xbcber i Durhman consistien en l'eliminaci\xc3\xb3 dels vibrions col\xc3\xa8rics injectats per via intraperitoneal quan s'immunitzava activa o passivament a conillets d'\xc3\xadndies. Gr\xc3\xa0cies a aquestes estudis se'ls va atribuir el descobriment de l'aglutinaci\xc3\xb3, fet que va possibilitar el naixement del serodiagn\xc3\xb2stic i el seu \xc3\xbas cl\xc3\xadnic._NEWLINE_Tot i aix\xc3\xad, cal destacar que l'immun\xc3\xb2leg Jules Boret ja havia observat i mencionat aquest fet l'any 1895, per\xc3\xb2 va ser Gr\xc3\xbcber qui, amb anterioritat, havia descrit aquest fenomen reconeixent, a m\xc3\xa9s, la producci\xc3\xb3 d'aglutinines com a proc\xc3\xa9s general que involucrava una reacci\xc3\xb3 immune espec\xc3\xadfica.\n_START_SECTION_\nDesavantatges\n_START_PARAGRAPH_\nEn la pr\xc3\xa0ctica aquestes reaccions presenten dificultats a causa de la gran varietat de determinants antig\xc3\xa8nics que hi ha sobre les superf\xc3\xadcies cel\xc2\xb7lulars. Alguns d'aquests poden donar reaccions creuades. Per tant, abans que un s\xc3\xa8rum fisiol\xc3\xb2gic sigui monoespec\xc3\xadfic en la tipificaci\xc3\xb3 de, per exemple, un bacteri, cal eliminar certs anticossos de reacci\xc3\xb3 creuada deixant que el s\xc3\xa8rum reaccioni amb els ant\xc3\xadgens apropiats. Aquest proc\xc3\xa9s es fa mitjan\xc3\xa7ant l'adsorci\xc3\xb3, \xc3\xa9s a dir, l'eliminaci\xc3\xb3 d'anticossos per ant\xc3\xadgens particulars."